**Forskrift om farvannsavgift for XXX kommunes sjøområder**

**Hjemmel:** Fastsatt av XXX kommunestyre (dato) med hjemmel i [lov 21. juni 2019 nr. 70 om havner og farvann (havne- og farvannsloven) § 36](https://lovdata.no/lov/2019-06-21-70/%C2%A736).

*Alternativt: Fastsatt av XXX havn IKS (dato) med hjemmel i*[*lov 21. juni 2019 nr. 70 om havner og farvann (havne- og farvannsloven) § 36*](https://lovdata.no/lov/2019-06-21-70/%C2%A736) *samt delegeringsvedtak (dato) fra XXX kommune, jf. lov 21. juni 2019 nr. 70 om havner og farvann (havne- og farvannsloven) § 4.*

**§ 1. *Formål***

Farvannsavgiften skal bare dekke kommunens kostnader til

1. nødvendig isbryting og fjerning av gjenstander som hindrer sjøtransporten eller er til fare for ferdselen i kommunens sjøområde, jf. havne- og farvannsloven § 6
2. utøvelse av offentlig myndighet med hjemmel i havne- og farvannsloven med forskrifter
3. farvannsskilt og navigasjonsinnretninger som kommunen eier

**§ 2. Definisjoner**

I denne forskriften gjelder følgende definisjoner, jf. havne- og farvannsloven § 3

1. eier: den registrerte og den reelle eier
2. fartøy: enhver flytende innretning som er laget for å bevege seg gjennom vannet
3. havn: kai eller kaier med tilknyttede sjø- og landområder som er tilrettelagt for mottak og fortøyning av fartøy i næringsvirksomhet eller offentlig tjeneste, og andre områder som er tilknyttet disse
4. Kommunens sjøområde: område hvor kommunen har planmyndighet etter plan- og bygningsloven med unntak av hoved- og biled

**§ 3. Avgiftsplikt**

Fartøy som anløper havn eller innretninger for drift av akvakulturanlegg i XXX kommunes sjøområde skal betale farvannsavgift til XXX kommune. Farvannsavgiften skal ilegges per anløp. Ved flere anløp til havn eller akvakulturanlegg i løpet av samme kalenderdøgn, ilegges avgift kun en gang. Med innretning for drift av akvakulturanlegg menes fôrflåter og tilsvarende anlegg.

Unntatt fra plikt til å betale anløpsavgift er:

1. fartøy med største lengde under 15 meter
2. isbryterfartøy i forbindelse ivaretakelse av ansvaret for fremkommelighet i [havne- og farvannsloven § 6](https://lovdata.no/lov/2019-06-21-70/%C2%A76)
3. norske og utenlandske orlogsfartøy
4. Kystverkets fartøy i forbindelse med arbeid i farvannet
5. Sysselmesteren på Svalbards tjenestefartøy og Norsk Polarinstitutts fartøy i forbindelse med arbeid i farvannet på Svalbard
6. bergingsfartøy i forbindelse med berging
7. fartøy som anløper havn på grunn av skade eller nødstilstand og fartøyet ikke laster, losser eller tar om bord passasjerer.

**§ 4. Avgiftssatser**

Grunnsatsene for farvannsavgift skal baseres på fartøyenes bruttotonnasje (BT) slik den er angitt i fartøyets målebrev i henhold til Den internasjonale konvensjonen om måling av fartøyer av 1969.

XXX kommune (*ev. IKS*) kan fastsette en minimumsavgift istedenfor avgift beregnet på grunnlag av fartøyets BT.

Satsene for farvannsavgiften fastsettes årlig med utgangspunkt i selvkostprinsippet og publiseres årlig i XXX kommunes (*ev. IKS*) regulativ.

**§ 5. *Betalingsplikt***

Fartøyets eier, redere og agenter svarer solidarisk for betaling av farvannsavgiften jf. [havne- og farvannsloven § 40](https://lovdata.no/lov/2019-06-21-70/%C2%A740).

Skyldig avgift er tvangsgrunnlag for utlegg jf. [havne- og farvannslovens § 41](https://lovdata.no/lov/2019-06-21-70/%C2%A741).

Krav etter havne- og farvannsloven § 36 har panterett i skip og last. Sjølovens bestemmelser om sjøpant gjelder tilsvarende.

Ved forsinket betaling av farvannsavgift svares forsinkelsesrente etter forsinkelsesrenteloven.

**§ 6. *Opplysningsplikt***

XXX kommune (*ev. IKS*) kan kreve at fartøy som anløper havn og innretninger for drift av akvakulturanlegg, gir tilstrekkelige opplysninger til at kommunen kan beregne og fakturere farvannsavgift.

Fartøyets fører eller dets representanter plikter på forespørsel fra XXX kommune (*ev. IKS*) å fremlegge gyldig målebrev i henhold til målereglene i [Den internasjonale konvensjonen om måling av fartøyer](https://lovdata.no/traktat/1969-06-23-1) av 1969. Hvis slikt målebrev ikke kan fremlegges innen én uke eller det fremdeles er tvil om beregningsgrunnlaget, bestemmer XXX kommune (*ev. IKS*) ved enkeltvedtak hvilken størrelse som skal legges til grunn ved avgiftsberegningen.

**§ 7. *Klage***

Enkeltvedtak som treffes etter forskriften, kan påklages etter bestemmelsene i [lov 10. februar 1967 om behandlingsmåten i forvaltningssaker (forvaltningsloven)](https://lovdata.no/lov/1967-02-10). Kystverket er klageinstans for vedtak fattet av XXX kommune (*ev. IKS*).

**§ 8. *Ikrafttredelse***

Forskriften trer i kraft ved kunngjøring i Norsk Lovtidend.